Dôvodová správa

I. všeobecná časť

Účelom navrhovaného zákona je zvýšiť úroveň solidarity daňového mechanizmu subjektov, ktorým zákon poskytuje osobitné výsady. Takýmito subjektami sú právnické osoby, ktoré sú držiteľmi bankového povolenia, teda banky. Náš právny poriadok poskytuje bankám výsadné postavenie v ekonomickom živote. Bez využívania bankových služieb sa nedá uskutočniť takmer žiadna ekonomická aktivita. Bankám to preto zaručuje vysoké príjmy, vyplývajúce z ich právneho postavenia. Je preto spravodlivé, aby tieto subjekty prispievali do spoločnej pokladne vyššou mierou ako ostatné ekonomické subjekty. Na zabezpečenie určitého štandardu dôstojného života pre každého je preto solidarita silnejších s menej úspešnými a chudobnými nevyhnutná. Navrhovaný zákon navrhuje vrátiť sa k tradícii solidárneho daňového systému.

Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

Zákon zvýši príjem do štátneho rozpočtu o 6% voči výške dane z príjmov od držiteľov bankových povolení oproti súčasnému mechanizmu. Návrh neprináša nárok na pracovné sily a nemá vplyv na zamestnanosť a tvorbu pracovných miest, ani na životné prostredie.

II. Osobitná časť

K čl. I:

Článok obsahuje nové znenie § 15 o sadzbách dani z príjmov. Namiesto doterajšej jednotnej sadzby 19%, sa pre právnické osoby, ktoré sú držiteľmi bankového povolenia podľa zákona o bankách zavádza zvýšená sadzba 25% zo základu dane. Týmto ustanovením sa navrhuje vrátiť princíp solidarity do nášho daňového systému.

K čl. II:

Ide o ustanovenie o účinnosti. Navrhuje sa účinnosť od 1. januára 2010. Keďže zmena daňových sadzieb sa týka zostavovania rozpočtov, je potrebné, aby nová úprava platila s dostatočným predstihom pred nadobudnutím účinnosti.

Peter Gabura

poslanec Národnej rady Slovenskej republiky